Խաչատրյանի անվան միջազգային մրցույթ

**Խաչատրյանի անվան միջազգային մրցույթ**, դասական երաժշտության ոլորտի հեղինակավոր մրցույթ, որը կրում է հայ նշանավոր կոմպոզիտոր Արամ Խաչատրյանի անունը։

Անցկացվում է Հայաստանի  մայրաքաղաք Երևանում։ Մրցույթին կարող են մասնակցել 16-ից 35 տարեկան դաշնակահարներ, ջութակահարներ, թավջութակահարներ և դիրիժորներ։

## Պատմություն
Խաչատրյանի անվան միջազգային մրցույթը հիմնադրվել է Հայաստանի Հանրապետությունում 2003 թվականին՝ Արամ Խաչատրյանի ծննդյան 100-ամյակի կապակցությամբ։ Ամեն տարի այն պաշտոնապես մեկնարկում է հունիսի 6-ին՝ Արամ Խաչատրյանի ծննդյան օրը։

Առաջին մրցույթն անցկացվել է դաշնամուր մասնագիտական կարգում, իսկ հաղթող է ճանաչվել ամերիկահայ դաշնակահարուհի Տանյա Գաբրիելյանը։ Սկզբնական շրջանում մրցույթն անցկացվել է նաև կոմպոզիցիայի և վոկալ մասնագիտական կարգերում, սակայն այդ կարգերը այլևս չեն ընդգրկվում մրցութային ծրագրում։ 2023 թվականին՝ Արամ Խաչատրյանի ծննդյան 120-ամյակի առթիվ, առաջին անգամ մրցույթն անցկացվել է Հայաստանից դուրս՝ Պեկինում՝ որպես հայ-չինական մշակութային համագործակցության և դասական երաժշտության միջազգային փոխանակման գործում կարևոր քայլ։

Մրցույթի գեղարվեստական ղեկավարն է՝ դիրիժոր Սերգեյ Սմբատյանը։

Մրցույթն անցկացվում է մեկ մասնագիտական կարգում՝ դաշնամուր, ջութակ, թավջութակ կամ դիրիժորություն։

2013 թվականից մրցույթը Միջազգային երաժշտական մրցույթների համաշխարհային ֆեդերացիայի (WFIMC) անդամ է։   Ֆեդերացիան հեղինակավոր երաժշտական ընտանիք է, որը, ի թիվս այլ բարձրակարգ մրցույթների, հյուրընկալում է Եղիսաբեթ թագուհու մրցույթը, Մոնրեալի միջազգային երաժշտական մրցույթը, Չայկովսկու անվան միջազգային մրցույթը և այլն:

Մրցույթը կազմակերպվում է Արամ Խաչատրյան մշակութային հիմնադրամի կողմից՝ ՀՀ կրթության, գիտության, մշակույթի և սպորտի նախարարության աջակցությամբ։

Խաչատրյանի անվան միջազգային մրցույթը, կախված մասնագիտական կարգերից, յուրաքանչյուր տարի սահմանում է մրցանակներ և հատուկ մրցանակներ: Սահմանվում է նաև Հանդիսատեսի համակրանք մրցանակ:Դիրիժորություն մասնագիտական կարգում, Արամ Խաչատրյանի տուն-թանգարանի հետ համագործակցությամբ, առաջին տեղը գրաված մասնակիցը ստանում է եզակի հնարավորություն՝ մրցույթի մրցանակաբաշխության և գալա համերգի ժամանակ Արամ Խաչատրյանի փայտիկով նվագախումբը ղեկավարելու։ Խաչատրյանի ստեղծագործությունների կամ այլ ընտրված ստեղծագործությունների լավագույն կատարումների համար շնորհվում են լրացուցիչ մրցանակներ։

Խաչատրյանի անվան միջազգային մրցույթին մասնակցել են ներկայացուցիչներ Ռուսաստանից, ԱՊՀ երկրներից, ԱՄՆ-ից, Կանադայից, Լատինական Ամերիկայի երկրներից, Ֆրանսիայից, Գերմանիայից, Իսպանիայից, Իտալիայից, Բելգիայից, Պորտուգալիայից, Միացյալ Թագավորությունից, Լիտվայից, Սերբիայից, Լեհաստանից, Չինաստանից, Հարավային Կորեայից, Ճապոնիայից և այլ երկրներից։

### COVID-19 համավարակ և մրցույթ
Համաշխարհային COVID-19 համավարակի և դրա հետևանքով առաջացած հասարակական շարժման սահմանափակումների ի պատասխան՝ 2020 թվականին Արամ Խաչատրյանի անվան 16-րդ միջազգային մրցույթը վերաձևավորվեց և առաջին անգամ անցկացվեց առցանց ձևաչափով։ Ջութակի մասնագիտական կարգն ամբողջությամբ անցկացվեց վիրտուալ միջավայրում, որը բավարարեց մրցույթի բոլոր պահանջները՝ ներառելով արհեստական բանականության տեխնոլոգիաներ։

### Ժյուրիի անդամներ
Իր գրեթե երկու տասնամյակի պատմության ընթացքում մրցույթը պատիվ է ունեցել իր ժյուրիի կազմում ընդգրկելու բազմաթիվ անվանի արվեստագետների և երաժիշտների, այդ թվում՝ Գրիգորի Ժիսլինին, Ժան Տեր-Մերկերյանին, Զախար Բրոնին, Վլադիմիր Լանդսմանին, Ջասպեր Պարրոտին, Ռուստեմ Հայրուդինովին, Չուն Պանին, Բորիս Կուշնիրին, Սերգեյ Խաչատրյանին, Լյուսի Իշխանյանին, Ալեքսանդր Սոկոլովին, Սվետլանա Նավասարդյանին և այլոց։

### Պաշտոնական նվագախումբ
Խաչատրյանի անվան միջազգային մրցույթի պաշտոնական նվագախումբն է Հայաստանի պետական սիմֆոնիկ նվագախումբը։

Նվագախմբի հիմնադիր-գեղարվեստական ղեկավար և գլխավոր դիրիժոր Սերգեյ Սմբատյանը հանդիսանում է նաև մրցույթի գեղարվեստական ղեկավարը։

## Մրցանակակիրներ
Տվյալ տարում և անվանակարգում շնորհված մրցանակների հաղթողները։ 

## Ծանոթագրություններ

## Արտաքին հղումներ
* Պաշտոնական կայք

Կատեգորիա:2003 հիմնադրված կանոնավոր միջոցառումներ
Կատեգորիա:Երաժշտական մրցույթներ